රතුපස්වල ජනතාවට සුවිශේෂි සහන ක්‍රමවේදයක් යටතේ නළ ජලය ලබාදීමට රජය සාකච්ඡා කරමින් සිටින බව ජල සම්පාදන හා ජලප්‍රවාහන ඇමැති දිනේෂ් ගුණවර්ධන මහතා පැවසීය.ඒ අනුව එම ප්‍රදේශයේ වෙසෙන පුද්ගලයන්ගේ ආදායම් මට්ටම සළකා බලා නව ක්‍රමවේදය සකස් කිරීමට පියවර ගන්නා බව හෙතෙම කිවේය.මේ වන විටත් නළ එළීම සිදුකරමින් සිටින බව පැවසු ඒ මහතා මේ සතිය අවසන් වීමට ප්‍රථම නළ එළීම සම්පූර්ණයෙන් අවසන් කරන බව ප්‍රකාශ කළේය.ශ්‍රී ලංකා නිදහස් පක්ෂ මූලස්ථානයේ ඊයේ (28) පැවැති මාධ්‍ය හමුවේදි ඇමැතිවරයා එසේ පැවසීය.නව නළ එළීමත් සමඟ එම ප්‍රදේශයේ වෙසෙන පුද්ගලයන් දස දහසකට අධික ප්‍රමාණයකගේ පානීය ජල ප්‍රශ්නය විසදෙන බව ගුණවර්ධන මහතා ප්‍රකාශ කළේය.රතුපස්වල සිද්ධිය පිළිබඳ සිදුකරන පරික්ෂණවල තත්ත්වය කෙසේදැයි මාධ්‍යවේදියකු නැගු ප්‍රශ්නයකට පිළිතුරු දුන් ඇමැතිවරයා කියා සිටියේ මේ වන විටත් පාර්ශව කිහිපයකින් පරික්ෂණ සිදුවන බවත් එම වාර්තාවන්ට අනුව වැරැද්දක් සිදුවී ඇත්නම් ඊට අවශ්‍ය නිතීය ක්‍රියාත්මක කිරීමට පසුබට නොවන බවයි.මේ අවස්ථාවට ඇමැතිවරුන් වන මෛත්‍රීපාල සිරිසේන, නිමල් සිරිපාල ද සිල්වා මහත්වරුන්ද එක්ව සිටියහ..